b'\n_START_ARTICLE_\nSparabara\n_START_PARAGRAPH_\nSparabara (perz. \xe2\x80\x9enosa\xc4\x8di \xc5\xa1tita\xe2\x80\x9c) je naziv za bojni poredak iz doba Ahemenidskog Perzijskog Carstva koji je kori\xc5\xa1ten kao \xc4\x8deona postrojba pje\xc5\xa1a\xc5\xa1tva u bitkama. Naoru\xc5\xbeani \xc5\xa1titovima i kopljima du\xc5\xbeine dva metra, vojnici sparabare tvorili su \xe2\x80\x9ezid \xc5\xa1titova\xe2\x80\x9c kojem je bio cilj odbiti izravne neprijateljske napade, odnosno za\xc5\xa1tititi ranjive strijelce u pozadini._NEWLINE_Pripadnici sparabare bili su puni \xc4\x8dlanovi perzijskog dru\xc5\xa1tva obu\xc4\x8davani od djetinjstva, dok su se u mirnodopsko vrijeme bavili poljoprivredom i lovom diljem prostranog Perzijskog Carstva. Budu\xc4\x87i kako se radi o poluprofesionalnim vojnicima, njihova uloga u bitkama bila je zadr\xc5\xbeavanje bojnog poretka dovoljno dugo dok elitne jedinice Perzijskih besmrtnika i konjice ne bi krenule u protunapad._NEWLINE_Postrojbe sparabare bile su naoru\xc5\xbeane velikim \xc5\xa1titom pravokutnog oblika, a njegova mala te\xc5\xbeina zbog pletene gra\xc4\x91e presvu\xc4\x8dene ko\xc5\xbeom omogu\xc4\x87ivala im je izuzetnu pokretljivost na boji\xc5\xa1tu. Unato\xc4\x8d dobroj za\xc5\xa1titi od strijela, glavni nedostatak sparabare bila je mala u\xc4\x8dinkovitost za\xc5\xa1tite protiv ma\xc4\x8deva \xc5\xa1to je do\xc5\xa1lo do izra\xc5\xbeaja tokom Gr\xc4\x8dko-perzijski ratovi|gr\xc4\x8dko-perzijskih ratova odnosno sukoba sa hoplitima iz falangom, \xc4\x8dija je pak najve\xc4\x87a mana bila spora pokretljivost._NEWLINE_Ostale drevne perzijske vojne postrojbe bile su takabara \xc4\x8dija je funkcija bila sli\xc4\x8dna sparabari no vojnici su bili naoru\xc5\xbeani \xc5\xa1titom u obliku polumjeseca i sjekriom, zatim thanvabara (strijelci organizirani u devet redova iza sparabare), te elitno te\xc5\xa1ko pje\xc5\xa1a\xc5\xa1tvo poznato kao Perzijski besmrtnici.'